NÁRODNÁ RADA SLOVENSKEJ REPUBLIKY
VII. volebné obdobie
___________________________________________________________________________
K číslu: 1284/2019				




1514a

S p o l o č n á    s p r á v a 

výborov Národnej rady Slovenskej republiky o výsledku prerokovania vládneho návrhu zákona, ktorým sa mení a dopĺňa zákon č. 80/1997 Z. z. o Exportno-importnej banke Slovenskej republiky v znení neskorších predpisov a ktorým sa menia a dopĺňajú niektoré zákony (tlač 1514) vo výboroch Národnej rady Slovenskej republiky v druhom čítaní 
_______________________________________________________________________________

Výbor Národnej rady Slovenskej republiky pre financie a rozpočet ako gestorský výbor, podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov túto spoločnú správu výborov Národnej rady Slovenskej republiky o prerokovaní vyššie uvedeného vládneho návrhu zákona.
					

I.

Národná rada Slovenskej republiky uznesením č. 1873 z 18. júna 2019 pridelila vládny návrh zákona, ktorým sa mení a dopĺňa zákon č. 80/1997 Z. z. o Exportno-importnej banke Slovenskej republiky v znení neskorších predpisov a ktorým sa menia a dopĺňajú niektoré zákony (tlač 1514) týmto výborom Národnej rady Slovenskej republiky :


1. Výboru Národnej rady Slovenskej republiky pre financie a rozpočet, 
1. Ústavnoprávnemu výboru Národnej rady Slovenskej republiky,
1. Zahraničnému výboru Národnej rady Slovenskej republiky.



Určila zároveň Výbor Národnej rady Slovenskej republiky pre financie a rozpočet ako gestorský výbor a lehotu na prerokovanie predmetného vládneho návrhu zákona v druhom čítaní vo výboroch.


II.

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému  vládnemu návrhu zákona (§ 75 ods. 2 zákona o rokovacom poriadku Národnej rady Slovenskej republiky).






III.

K predmetnému vládnemu návrhu zákona zaujali výbory Národnej rady Slovenskej republiky toto stanovisko:

1. Odporúčanie pre Národnú radu Slovenskej republiky návrh schváliť s pozmeňujúcimi a doplňujúcimi návrhmi 

1. Výbor Národnej rady Slovenskej republiky pre financie a rozpočet (uzn. č. 466 zo dňa 5. septembra 2019)

2. Odporúčanie pre Národnú radu Slovenskej republiky návrh schváliť
1. Zahraničný výbor Národnej rady Slovenskej republiky (uzn. č. 149 zo dňa 3. septembra 2019)

1. Ústavnoprávny výbor Národnej rady Slovenskej republiky (uzn. č. 678 zo dňa 9. septembra 2019)

IV.

Z uznesenia výboru Národnej rady Slovenskej republiky uvedeného pod bodom III. tejto správy vyplývajú pozmeňujúce a doplňujúce návrhy: 

1. V čl. I sa za bod 2 vkladá nový bod 3, ktorý znie:
„3. V § 17 ods. 2 sa za slovo „pohľadávky“ vkladajú slová „a záväzky“ a na konci sa bodka nahrádza čiarkou a pripájajú sa tieto slová: „alebo ak to vyplýva z medzinárodnej zmluvy, ktorou je Slovenská republika viazaná.“.“.
  
Nasledujúce body sa primerane prečíslujú.
 
V súvislosti so schválením modelovej zmluvy o konsolidácii ekonomických vzťahov uznesením vlády SR č. 581/2018 zo dňa 12. decembra 2018 je potrebné doplniť ustanovenie § 17 ods. 2 zákona o Eximbanke tak, aby zohľadňovalo prípadné práva a povinnosti vyplývajúce pre SR zo zmlúv o konsolidácii ekonomických vzťahov. Týmito zmluvami druhý zmluvný štát pristúpi k uznaniu pohľadávky SR, ktorá ju môže v budúcnosti nadobudnúť v dôsledku uplatnenia citovaného ustanovenia § 17 ods. 2 zákona. Navrhovaná úprava tak umožní vláde využiť rýchly a flexibilný postup pri prijímaní prevenčných opatrení v prospech Eximbanky nielen ak by mohlo dôjsť k ohrozeniu vykonávania činností a úloh Eximbanky, ale aj ak to bude vyplývať z medzinárodnej zmluvy uzavretej medzi Slovenskou republiku a krajinou vývozu (štátom, kde má zahraničný odberateľ sídlo). Zároveň sa ustanovenie § 17 ods. 2 dopĺňa tak, aby Ministerstvo financií SR mohlo prevziať nielen pohľadávku vzniknutú z poistenia vývozného úveru, to znamená expozíciu z poistenia v čase až keď vznikla regresná pohľadávka z poistného plnenia, ale aj záväzok z poistenia vývozného úveru, to znamená expozíciu z poistenia už v čase, keď ešte nedošlo k poistnému plneniu.				


Výbor NR SR pre financie a rozpočet
Gestorský výbor odporúča schváliť. 

2. Za čl. II sa vkladá nový čl. III, ktorý znie:

„Čl. III
Zákon č. 381/2001 Z. z. o povinnom zmluvnom poistení zodpovednosti za škodu spôsobenú prevádzkou motorového vozidla a o zmene a doplnení niektorých zákonov v znení zákona č. 95/2002 Z. z., zákona č. 99/2003 Z. z., zákona č. 430/2003 Z. z., zákona
č. 595/2003 Z. z., zákona č. 186/2004 Z. z., zákona č. 645/2004 Z. z., zákona č. 747/2004
Z. z., zákona č. 91/2005 Z. z., zákona č. 188/2006 Z. z., zákona č. 110/2007 Z. z., zákona
č. 8/2009 Z. z., zákona č. 144/2010 Z. z., zákona č. 520/2011 Z. z., zákona č. 180/2013 Z. z., zákona č. 39/2015 Z. z. a zákona č. 373/2018 Z. z. sa mení takto:

1. V § 9 ods. 5 sa vypúšťajú slová „potvrdenie o poistení zodpovednosti a“.

2. V § 11 odsek 1 znie:
„(1) Poisťovateľ je povinný po uzavretí poistnej zmluvy vydať poistníkovi bez zbytočného odkladu zelenú kartu.“.

3. V § 17 sa slová „potvrdením o poistení zodpovednosti“ nahrádzajú slovami „zelenou kartou“.

4. V § 18 ods. 1 sa slová „potvrdenie o poistení zodpovednosti, ktoré“ nahrádzajú slovami „zelenú kartu, ktorú“.“. 

Doterajšie články sa primerane prečíslujú.

Vzhľadom na skutočnosť, že cieľom predloženého vládneho návrhu zákona je vytvorenie legislatívnych predpokladov pre zefektívnenie fungovania špecializovaných finančných subjektov, navrhuje sa do návrhu zákona vložiť nový článok III, ktorého predmetom bude vytvorenie legislatívnych predpokladov pre zefektívnenie vykonávania špecificky regulovaného poistenia, ktorým je povinné zmluvné poistenie, a to prostredníctvom novelizácie zákona o povinnom zmluvnom poistení zodpovednosti za škodu spôsobenú prevádzkou motorového vozidla. Navrhovanou právnou úpravou sa ruší poisťovateľom povinnosť vydávať potvrdenie o poistení zodpovednosti – tzv. „bielu kartu“. Vydávanie potvrdenia o poistení zodpovednosti je dodatočným administratívnym nákladom pre poisťovateľov, keďže toto potvrdenie je dokladom používaným len v rámci SR. Poisťovatelia zároveň vydávajú tzv. „zelenú kartu“, ktorá je medzinárodnou kartou automobilového poistenia slúžiacou ako doklad o uzavretí poistenia pri prevádzke vozidla na území iného členského štátu. Z dôvodu, že sa jedná o doklad o uzavretí toho istého poistenia, navrhuje sa, aby poisťovatelia vydávali len zelené karty, ktoré zároveň budú slúžiť na preukazovanie poistenia zodpovednosti. Doplňujúci návrh reaguje na úlohu zrušiť povinnosť vydávať potvrdenie o poistení zodpovednosti, vyplývajúcu z bodu B.27 uznesenia vlády SR č. 51 zo 6. februára 2019 k návrhu opatrení na zlepšenie podnikateľského prostredia.




Výbor NR SR pre financie a rozpočet
Gestorský výbor odporúča schváliť.


3. Za čl. III sa vkladá nový čl. IV, ktorý znie:

„Čl. IV

Zákon č. 39/2015 Z. z. o poisťovníctve a o zmene a doplnení niektorých zákonov v znení zákona č. 359/2015 Z. z., zákona č. 437/2015 Z. z., zákona č. 125/2016 Z. z., zákona
č. 292/2016 Z. z., zákona č. 339/2016 Z. z., zákona č. 282/2017 Z. z., zákona č. 18/2018 Z. z., zákona č. 109/2018 Z. z., zákona č. 177/2018 Z. z., zákona č. 213/2018 Z. z., zákona
č. 214/2018 Z. z., zákona č. 156/2019 Z. z. a zákona č. 221/2019 Z. z. sa mení a dopĺňa takto:

1. V § 7 ods. 3 sa vypúšťa písmeno e).

Doterajšie písmená f) až h) sa označujú ako písmená e) až g).

2. V § 8 ods. 4 sa na konci bodka nahrádza čiarkou a pripájajú sa tieto slová: „alebo ak je s týmto iným ako členským štátom uzavretá medzinárodná dohoda, ktorou je Slovenská republika viazaná.20aa)“.
 
Poznámka pod čiarou k odkazu 20aa znie:
„20aa) Dvojstranná dohoda medzi Európskou úniou a Spojenými štátmi americkými o prudenciálnych opatreniach v oblasti poistenia a zaistenia (Ú. v. EÚ L 258, 6.10.2017).“. 

3. V § 9 ods. 3 sa vypúšťa písmeno e).

Doterajšie písmená f) až h) sa označujú ako písmená e) až g).“.

Doterajšie články sa primerane prečíslujú. 

Prostredníctvom vloženia nového čl. IV do vládneho návrhu zákona, ktorého predmetom je novelizácia zákona o poisťovníctve, sa navrhuje zefektívniť udeľovanie povolenia na vykonávanie poisťovacej činnosti a zaisťovacej činnosti. Na základe analýzy „goldplatingu“ bolo identifikované, že predkladanie zoznamu blízkych osôb akcionárov s kvalifikovanou účasťou pri žiadosti o udelenie povolenia na vykonávanie poisťovacej činnosti a pri žiadosti o udelenie povolenia na vykonávanie zaisťovacej činnosti je nad rámec znenia smernice, pretože predkladanie takéhoto zoznamu nie je explicitne požadované smernicou Európskeho parlamentu a Rady 2009/138/ES. Zároveň vypracovávanie a predkladanie formulára je pre zakladateľa poisťovne resp. zaisťovne zbytočnou administratívnou záťažou. Na základe uvedeného sa preto navrhuje v § 7 ods. 3 a v § 9 ods. 3 zákona o poisťovníctve vypustiť písmeno e), ktoré túto nadbytočnú požiadavku obsahuje. Súvisiacu novelizáciu zákona o poisťovníctve sa navrhuje využiť aj na úpravu zefektívnenia povoľovania vykonávania zaisťovacej činnosti na území Slovenskej republiky pre zaisťovne so sídlom v Spojených štátoch amerických (§ 8 ods. 4 zákona o poisťovníctve). Táto právna úprava vyplýva z potreby transponovania dvojstrannej dohody medzi Európskou úniou a Spojenými štátmi americkými o prudenciálnych opatreniach v oblasti poistenia a zaistenia do právneho poriadku SR. Jednou z oblastí obsiahnutých v dohode je vykonávanie zaisťovacej činnosti, kde sa upravuje odstránenie požiadaviek na miestnu prítomnosť a požiadaviek na kolaterály (zloženie finančnej zábezpeky) pre zaisťovne, ktoré sú regulované a dohliadané jednou zo zmluvných strán. Na základe uvedeného sa tak zaisťovniam so sídlom v Spojených štátoch amerických povoľuje vykonávanie zaisťovacej činnosti na území SR bez potreby založenia pobočky.

Výbor NR SR pre financie a rozpočet
Gestorský výbor odporúča schváliť.


4. V čl. IV  23. bod § 12 ods. 1 sa za prvú vetu vkladá nová druhá veta, ktorá znie: „Do istiny zvýhodneného vývozného úveru môže Eximbanka zahrnúť poistné za úverové riziko.“.

Navrhuje sa doplniť ustanovenie § 12 ods. 1 vládneho návrhu novely zákona o rozvojovej spolupráci tak, aby bolo jednoznačné a nespochybniteľné, že keď zvýhodnený vývozný úver poskytuje Eximbanka, môže si do istiny zvýhodneného vývozného úveru zahrnúť poistné za úverové riziko, pričom nariadenie Európskeho parlamentu a Rady (EÚ) č. 1233/2011 zo 16. novembra 2011 o uplatňovaní určitých usmernení v oblasti štátom podporovaných vývozných úverov, ktoré upravuje aj poskytovanie vývozných úverov v rámci viazanej obchodnej pomoci, umožňuje, aby poistné za úverové riziko bolo platené aj samostatne, to znamená  mimo úveru. Doplňujúca právna úprava je preto navrhnutá tak, aby pri aplikácii zákona v praxi mohli byť využité obe alternatívy.

Výbor NR SR pre financie a rozpočet
Gestorský výbor odporúča schváliť.


Gestorský výbor odporúča o návrhoch výboru Národnej rady Slovenskej republiky, ktoré sú uvedené v spoločnej správe hlasovať takto :

O bodoch spoločnej správy č. 1 až 4 hlasovať spoločne s návrhom gestorského výboru schváliť.

V.
Gestorský výbor na základe stanovísk výborov k vládnemu návrhu zákona, ktorým sa mení a dopĺňa zákon č. 80/1997 Z. z. o Exportno-importnej banke Slovenskej republiky v znení neskorších predpisov a ktorým sa menia a dopĺňajú niektoré zákony (tlač 1514) odporúča Národnej rade Slovenskej republiky predmetný vládny návrh zákona schváliť s pozmeňujúcimi a doplňujúcimi návrhmi. 

Spoločná správa výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 80/1997 Z. z. o Exportno-importnej banke Slovenskej republiky v znení neskorších predpisov a ktorým sa menia a dopĺňajú niektoré zákony (tlač 1514a) bola schválená uznesením gestorského výboru č.  474 z 10. septembra 2019. 





Týmto uznesením výbor zároveň poveril spoločného spravodajcu Igora Federiča, aby na schôdzi Národnej rady Slovenskej republiky pri rokovaní o predmetnom vládnom návrhu zákona predkladal návrhy v zmysle príslušných ustanovení zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.					

Bratislava 10. september 2019







Róbert Puci, v.r.
predseda 
            Výboru NR SR pre financie a rozpočet 

